REGOLAMENT TAL-KUMMISSJONI (KE) Nru 960/2008
tat-30 ta’ Settembru 2008
li jimplimenta r-Regolament (KE) Nru 808/2004 tal-Parlament Ewropew u tal-Kunsill dwar l-istatistika tal-Komunità dwar is-soċjetà ta’ l-informazzjoni
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 808/2004 tal-Parlament Ewropew u tal-Kunsill tal-21 ta’ April 2004 li jirrigwarda l-istatistika tal-Komunità dwar is-soċjetà ta’ l-informazzjoni (1), u b’mod partikolari l-Artikolu 8(2) tiegħu,
Billi:
(1)
Ir-Regolament (KE) Nru 808/2004 stabbilixxa qafas komuni għall-produzzjoni sistematika ta’ statistika Komunitarja dwar is-soċjetà ta’ l-informazzjoni.
(2)
Skond l-Artikolu 8(1) tar-Regolament (KE) Nru 808/2004 jinħtieġu miżuri ta’ implimentazzjoni biex tiġi ddeterminata d-data li trid tiġi pprovduta għat-tħejjija ta’ l-istatistika stabbilita fl-Artikoli 3 u 4 ta’ dan ir-Regolament u l-iskadenzi għat-trażmissjoni tagħha.
(3)
Il-miżuri previsiti f’dan ir-Regolament huma konformi ma’ l-opinjoni tal-Kumitat tal-Programm Statistiku mwaqqaf bid-Deċiżjoni tal-Kunsill 89/382/KEE, Euratom (2),
ADOTTAT DAN IR-REGOLAMENT:
Artikolu 1
Id-data li trid tiġi trażmessa għall-produzzjoni ta’ l-istatistika Komunitarja dwar is-soċjetà ta’ l-informazzjoni kif stipulat fl-Artikoli 3(2) u 4 tar-Regolament (KE) Nru 808/2004 għandha tkun kif hemm speċifikat fl-Annessi I u II ta’ dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u hu applikabbli direttament fl-Istati Membri kollha.
Magħmul fi Brussell, 30 ta’ Settembru 2008.